**objava za medije/za objavu odmah**

**Ljubitelji starina pohrlili na drugi ovogodišnji Sajam antikviteta u Varaždinu**

Na drugom ovogodišnjem Sajmu antikviteta u Šenoinoj posjetitelji su mogli uživati u brojnim aktivnostima.  Moglo se pronaći jedinstvenih primjeraka namještaja, antiknih predmeta i još mnogo toga. Posjetitelji su se mogli opustiti  na “pop up pivnici” –  štandu **Medine škrinje Craft platz**, PLACčinkama te kreativnoj radionici Mateje Prstec iz Muzeja anđela.

Na inicijativu brojnih izlagača i velikog interesa posjetitelja u kratkom smo roku organizirali drugo ovogodišnje izdanje Sajma. Odaziv je zaista velik, razmišljali smo o programima za sve generacije. Osigurana je i humanitarna prodaja palačinki, a cilj je pružanje podrške Društvu osoba s invaliditetom, a sljedeće izdanje očekujemo negdje najesen - rekla je Željka Vincek Strugar, direktorica Gradske tržnice Varaždin.

'Varaždin živi punim plućima'

Na Sajmu antikviteta bilo je 30-ak izlagača iz Hrvatske, ali i iz susjednih država, a otvorenju je prisustvovao i gradonačelnik Varaždina Neven Bosilj.

- Plac subotom odlično je mjesto za svakog Varaždinca, ja sam već obavio kupovinu, a sad ću malo razgledati što se nudi na Sajmu antikviteta. Naši Varaždinci mogu ovdje naći zaista interesantne i jedinstvene primjerke. Nije istina da se u Varaždinu ništa ne događa, Varaždin subotom živi punim plućima, ovog vikenda stvarno imamo velik izbor programa - rekao je Bosilj.